మింత్రా పరమైన జబాంగ్‌
- దేశంలోనే అతిపెద్ద ఫ్యాషన్‌ వేదికగా అవతరణ
బెంగళూరు: ఫ్లిప్‌కార్ట్‌కు అనుబంధ సంస్థ మింత్రా దేశీయంగా అతిపెద్ద ఆన్‌లైన్‌ ఫ్యాషన్‌ షాపింగ్‌ వేదికగా అవతరించింది. మంగళవారం 'గ్లోబల్‌ ఫ్యాషన్‌ గ్రూపు'నకు చెందిన జబాంగ్‌ను మింత్రా కొనుగోలు చేసింది. దాదాపు రూ. 471 కోట్ల మేర నగదును చెల్లించి జబాంగ్‌ను కొనుగోలు చేసినట్లుగా అనధికారిక సమాచారం. తాజా పరిణామం ఫ్యాషన్‌, లైఫ్‌స్టైల్‌ విభాగాల్లో ఫ్లిప్‌కార్ట్‌ గ్రూపు విస్తరించేందుకు.. దేశీయంగా అమెజాన్‌ ఫ్యాషన్‌కు గట్టి పోటినిచ్చేందుకు దోహదం చేయనుంది. దేశీయంగా అతిపెద్ద ఫ్యాషన్‌ వేదికగా ఎదిగే దిశగా జబాంగ్‌ కొనుగోలు ఒక ముందడుగని మింత్రా సీఈవో అనంత నారాయణన్‌ తెలిపారు. దేశీయంగా ఫ్యాషన్‌, లైఫ్‌స్టైల్‌ ఈకామర్స్‌ భవిష్యత్‌ రూపుదిద్దడంలో భాగంగానే తాము జబాంగ్‌ బృందంతో కలిసి పని చేయన్నుట్లుగా ఆయన వివరించారు. జబాంగ్‌ విక్రయానికి కొన్ని రోజులుగా చర్చలు జరగుతున్నాయి.
ఇందుకోసం యాజమాన్యం ఫ్యూచర్‌ గ్రూపు, స్నాప్‌డీల్‌, ఆదిత్య బిర్లా సంస్థ అబోఫ్‌తో పాటు పలు సంస్థలతో చర్చలు కూడా జరిపింది. చివరకు ఫ్లిప్‌కార్ట్‌ ఈ ప్రయత్నంలో విజయం సాధించింది. దేశంలో ఈ-కామర్స్‌ వృద్ధికి ఫ్యాషన్‌, లైఫ్‌స్టైల్‌లు ప్రధాన చోదక శక్తిగా ఉంటూ వస్తున్నాయని ఫ్లిప్‌కార్ట్‌ సహ వ్యవస్థాపకుడు బన్ని బన్సాల్‌ తెలిపారు. దేశంలో మల్టీ బ్రాండెడ్‌ సంస్థగా మంచి పేరున్న జబాంగ్‌కు ఈ-స్టోర్‌లో దాదాపు 1500లకు పైగా ఆన్‌ట్రెండ్‌, ఇంటర్‌నేషనల్‌ హైస్ట్రీట్‌ బ్రాండ్స్‌, స్పోర్స్ట్‌ లేబుల్స్‌తో పాటు దాదాపు 1000 మంది విక్రేతలకు చెందిన 1,50,000 స్టైల్స్‌కు వేదికగా నిలుస్తోంది. గతంలో ఫ్లిప్‌కార్ట్‌ సంస్థ 2014లో సుమారు రూ.2000 కోట్లు వెచ్చించి మింత్రాను కొనుగోలు చేసింది. ఈ ప్రక్రియ ఉమ్మడి సంస్థలు నెలకు దాదాపు 1.5 కోట్ల వినియోగదారుల లావాదేవీలకు వేదికగా ఎదిగేందుకు దోహదం చేసింది.
మీ స్నేహితులకు రికమెండ్ చెయ్యండి